รัฐบาลไทย-ข่าวทำเนียบรัฐบาล-ออมสิน กับ สกสค. บรรลุข้อตกลงร่วมกัน เพื่อแก้ไขปัญหาหนี้สินครูพร้อมลงนามบันทึกแก้ไขเพิ่มเติมข้อตกลงโครงการ ช.พ.ค.-ช.พ.ส. ฉบับใหม่แล้ว
วันอังคารที่ 8 พฤษภาคม 2561
ออมสิน กับ สกสค. บรรลุข้อตกลงร่วมกัน เพื่อแก้ไขปัญหาหนี้สินครูพร้อมลงนามบันทึกแก้ไขเพิ่มเติมข้อตกลงโครงการ ช.พ.ค.-ช.พ.ส. ฉบับใหม่แล้ว
ผู้อํานวยการธนาคารออมสิน และ เลขาธิการคณะกรรมการข้าราชการครูและบุคลากรทางการศึกษา ปฏิบัติหน้าที่เลขาธิการ สกสค. ร่วมลงนามบันทึกแก้ไขเพิ่มเติมข้อตกลงโครงการสวัสดิการเงินกู้ ช.พ.ค. - ช.พ.ส. ครั้งที่ 1
วันนี้ (7 พฤษภาคม 2561) นายชาติชาย พยุหนาวีชัย ผู้อํานวยการธนาคารออมสิน พร้อมด้วยนายพินิจศักดิ์ สุวรรณรังค์ เลขาธิการคณะกรรมการข้าราชการครูและบุคลากรทางการศึกษา ปฏิบัติหน้าที่เลขาธิการคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ร่วมลงนามบันทึกแก้ไขเพิ่มเติม ข้อตกลงโครงการสวัสดิการเงินกู้ ช.พ.ค. - ช.พ.ส. ครั้งที่ 1 ระหว่าง สกสค. กับ ธนาคารออมสิน เพื่อร่วมกันแก้ไขปัญหาหนี้สินของผู้กู้ในโครงการสวัสดิการเงินกู้ ช.พ.ค. – ช.พ.ส. ตามบันทึกข้อตกลงเดิม ณ กระทรวงศึกษาธิการ
นายชาติชาย พยุหนาวีชัย ผู้อํานวยการธนาคารออมสิน เปิดเผยว่า ธนาคารออมสิน กับ สกสค. ได้ทําบันทึกข้อตกลงร่วมกันเพื่อช่วยเหลือสมาชิกการฌาปนกิจสงเคราะห์ช่วยเพื่อนครูและบุคลากรทางการศึกษา (ช.พ.ค.) และสมาชิกการฌาปนกิจสงเคราะห์ช่วยเพื่อนครูและบุคลากรทางการศึกษา ในกรณีคู่สมรสถึงแก่กรรม (ช.พ.ส.) จํานวน 5 ฉบับ ตามโครงการสวัสดิการเงินกู้แก่สมาชิกการฌาปนกิจสงเคราะห์ช่วยเพื่อนครูและบุคลากรทางการศึกษาโครงการ 2 ถึงโครงการ 6 โครงการเกื้อกูลผู้ประกอบวิชาชีพทางการศึกษา (โครงการ 7) และโครงการสวัสดิการเงินกู้แก่สมาชิกการฌาปนกิจสงเคราะห์ช่วยเพื่อนครูและบุคลากรทางการศึกษา ในกรณีคู่สมรสถึงแก่กรรม (โครงการ ช.พ.ส.) โดยที่ผ่านมา ได้มีการหารือร่วมกันในการปรับปรุงแนวทางการดําเนินงานของสินเชื่อครูและบุคลากรทางการศึกษา เพื่อให้เข้ากับสถานการณ์ที่เปลี่ยนแปลงไป โดยสนับสนุนแนวงทางความมีวินัยทางการเงิน แก้ปัญหาอย่างยั่งยืน เพื่อยกระดับคุณภาพชีวิตครูและบุคลากรทางการศึกษาให้ดียิ่งขึ้นมาอย่างต่อเนื่อง นั้น
“ล่าสุด กระทรวงศึกษาธิการ โดยสํานักงานคณะกรรมการ สกสค. ได้บรรลุข้อตกลงร่วมกันกับธนาคารออมสิน แก้ไขเพิ่มเติมบันทึกข้อตกลงเดิม ซึ่งมีสาระสําคัญ คือ ยกเลิกเงื่อนไขในบันทึกข้อตกลงเดิมที่กําหนดให้ธนาคารออมสินจ่ายเงินสนับสนุนให้กับสํานักงานฯ ตามอัตราและระยะเวลาที่กําหนดตามแต่ละโครงการ ซึ่งธนาคารให้เพื่อนําไปใช้ในการพัฒนาสมาชิกและกิจการ ช.พ.ค. รวมทั้งชําระหนี้ค้างแทนสมาชิก ช.พ.ค. ที่ไม่สามารถชําระเงินงวดให้กับธนาคารเกิน 3 เดือนติดต่อกันได้ ทั้งนี้ สํานักงานฯ จะไม่รับเงินสนับสนุนดังกล่าว แต่ให้ธนาคารนําเงินสนับสนุนไปลดอัตราดอกเบี้ยให้กับผู้กู้ที่ได้กู้เงินตามโครงการนั้น ๆ ในเดือนถัดจากเดือนที่บันทึกข้อตกลงนี้มีผลใช้บังคับ”ผู้อํานวยการธนาคารออมสิน กล่าว
นายชาติชาย กล่าวต่อไปว่า สําหรับผู้กู้ ซึ่งหมายถึงครูและบุคลากรทางการศึกษาตามโครงการฯ ที่จะได้รับสิทธิลดอัตราดอกเบี้ยในอัตราข้างต้น จะต้องมีคุณสมบัติ คือ มีสถานะหนี้ปกติ หรือเข้าร่วมมาตรการแก้ไขหนี้หรือปรับปรุงโครงสร้างหนี้ต้องชําระดอกเบี้ยไม่น้อยกว่าร้อยละ 100 และชําระดอกเบี้ยที่ตั้งพักทั้งหมด หรือ ผู้กู้เข้าร่วมมาตรการแก้ไขหนี้หรือปรับปรุงโครงสร้างหนี้ หากมีเงื่อนไขชําระดอกเบี้ยน้อยกว่าร้อยละ 100 เมื่อครบระยะเวลาผ่อนปรนแล้ว สามารถจ่ายชําระหนี้ได้ตามปกติ และชําระดอกเบี้ยที่ตั้งพักทั้งหมด ซึ่งนอกจากประโยชน์ที่ผู้กู้จะได้รับจากการลดดอกเบี้ยแล้ว เพื่อเป็นการช่วยเหลือแบ่งเบาภาระการผ่อนชําระในแต่ละเดือน ผู้กู้ยังสามารถขอลดเงินงวดผ่อนชําระ โดยให้ติดต่อสาขาที่กู้เงิน สําหรับผู้ที่ไม่ประสงค์ลดเงินงวดในแต่ละเดือน ก็จะไปลดเงินต้นได้มากขึ้น ทําให้หมดภาระหนี้เร็ว
“เม็ดเงินที่ธนาคารออมสินเคยจัดสรรเพื่อสนับสนุนพิเศษและส่งเสริมความมั่นคงตามโครงการ ช.พ.ค. เดือนละประมาณ 200 ล้านบาท จะเปลี่ยนไปเข้าบัญชีครูและบุคลากรทางการศึกษาแทน รวมแล้วปีละ 2,000 ล้านบาท โดยครูที่ไม่แน่ใจว่าจะสามารถผ่อนชําระหนี้ได้ตามกําหนด ขอให้มาเข้าร่วมโครงการปรับโครงสร้างหนี้ ซึ่งโครงการและมาตรการนี้ เป็นการดําเนินงานตามนโยบายของรัฐบาลที่ให้ธนาคารออมสินเข้ามาช่วยแก้ไขปัญหาหนี้สินครู อีกทั้งกระทรวงศึกษาธิการและธนาคารออมสินมีเจตนารมณ์ที่ดีที่จะสร้างวินัยทางการเงินและตอบแทนครูดี เพื่อเป็นขวัญและกําลังใจในการปฏิบัติงานของครูและบุคลากรทางการศึกษา เพื่อพัฒนาคุณภาพชีวิตครูได้อย่างยั่งยืนต่อไป” นายชาติชาย กล่าวในที่สุด.